Der var bid, da en patrulje fra Nordjyllands Politi torsdag aften standsede en varebil på Søndergade i Aars. Ifølge patruljevognens IT-system havde bilisten ikke førerret til personbil, og betjentene signalerede derfor til ham, at han skulle holde ind til siden. Det skulle bilisten dog ikke nyde noget af. Han kørte videre på trods af signalet, og det betød, at politiet kortvarigt eftersatte bilisten, der hurtigt gav op og standsede på Østermarken i Aars. Fandt joint og piller Den 30-årige mand havde da også grund til at ryste i bukserne ved tanken om et tjek af politiet. En alkometertest og en narkometertest viste nemlig, at manden var påvirket af både narkotika og alkohol. Testresultatet fik betjentene til at ransage varebilen. Her fandt og konfiskerede de en joint samt 18 dolol-piller. Den 30-årige mand blev anholdt og sigtet for narkopåvirket kørsel, spirituskørsel, besiddelse af ulovlig narkotika, kørsel uden førerret samt mangel på at efterkomme politiets anvisninger.

Referat:
En 30-årig mand står over for en perlerække af sigtelser efter at være blevet standset til kontrol torsdag aften.